**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 23.05.2023, ora 08:00 – 24.05.2023, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 24.05.2023, ora 07:00**

**RÂURI**

**Debitele au fost în general staționare**, exceptând râurile din bazinele hidrografice: Vișeu, Iza, Tur, Someș, Mureș (exceptând bazinul superior al Arieșului), Bega, Cerna, Trotuș, Bistrița, Suceava, bazinele mijlocii și inferioare ale Crasnei, Barcăului, Crișului Repede, Crișului Negru, bazinul inferior al Timișului și cursul superior al Prutului, unde au fost în scădere.

Pe râurile din bazinele hidrografice: Crișul Alb, Bârzava, Moravița, Caraș, Nera, bazinele superioare ale Crasnei, Barcăului, Crișului Repede, Crișului Negru, bazinul superior și mijlociu al Timișului, debitele au fost în creștere datorită precipitațiilor căzute în interval și propagării.

Creșteri mai însemnate de niveluri și debite s-au înregistrat pe unele râuri din Banat și Oltenia, ca urmare a precipitațiilor căzute în interval, sub formă de aversă, izolat mai însemnate cantitativ.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste normalele lunare) pe râurile din bazinele hidrografice ale Bârzavei, Moraviței, Nera, bazinele mijlocii ale Begăi și Timișului, pe cursurile superioare ale Vișeului, Bistriței și mai mici (sub 30% din normalele lunare) pe râurile din bazinele hidrografice: Crasna, Bârlad, Jijia, bazinul superior al râului Vedea, cursurile Putnei, Rm. Sărat și pe unii afluenți ai Jiului, Oltului și Trotușului.

În interval au fost emise trei **ATENȚIONĂRI HIDROLOGICE** pentru fenomene imediate.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în general în scădere**, exceptând râurile din bazinele hidrografice: Crasna, Barcău, Crișuri, bazinul inferior al Someșului și cursurile mijlocii și inferioare ale Timișului, Bârzavei, Moraviței, Carașului, Nerei, unde vor fi în creștere ca urmare a precipitațiilor prognozate și propagării.

Pe râurile din bazinele hidrografice: Jiu, Olt, Vedea, Argeș, Ialomița, Siret, bazinul mijlociu și inferior al Prutului și râurile din Dobrogea, debitele vor fi staționare.

Sunt posibile creșteri de niveluri și debite, pe unele râuri din zonele de deal și munte, mai ales pe cele din nord-vestul și vestul țării, ca urmare a precipitațiilor prognozate, sub formă de aversă, izolat mai însemnate cantitativ.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 23.05 – 24.05.2023 a fost staționar, având valoarea de 9300 m3/s**, peste media multianuală a lunii mai (7250 m3/s).

În aval de Porțile de Fier debitele au fost în creștere.

**Debitul la intrarea în țară (secțiunea Baziaș) va fi staționar (9300 m3/s).**

În aval de Porțile de Fier debitele vor fi în creștere.

**2.** **Situaţia meteorologică în intervalul 23.05.2023, ora 09:00 –24.05.2023, ora 06:00**

**ÎN ŢARĂ**

Vremea a fost ușor instabilă, iar valorile termice s-au situat cu 2...4 grade peste cele normale în ultima decadă a lunii mai în aproape toată țara. Cerul a fost variabil, mai mult senin dimineața în majoritatea zonelor (cu excepția Dobrogei unde a fost înnorat și pe alocuri a plouat slab), dar în a doua parte a zilei au fost dezvoltări noroase convective, averse și descărcări electrice local în Carpații Occidentali și Meridionali, în zonele deluroase din Banat și Crișana, în Oltenia și sud-estul Moldovei și pe suprafețe restrânse în restul teritoriului. Izolat au fost căderi de grindină, confirmate din datele rețelei meteo și hidro pentru județele Bihor și Mehedinți și zona de munte a județului Cluj. Cantitățile de apă au depășit pe spații mici 15...20 l/mp și izolat, în estul Banatului și vestul Olteniei, s-au înregistrat în jurul a 45 l/mp. În cursul nopții, cerul s-a înnorat treptat în vestul extrem și în nord-vest unde a plouat, trecător însoțit de descărcări electrice, iar în rest a devenit mai mult senin. Vântul a suflat slab și moderat, cu ușoare intensificări asociate averselor. Stratul de zăpadă, în continuă diminuare, s-a menținut pe alocuri în zona montană foarte înaltă și măsura -în platformele stațiilor meteorologice- până la 142 cm în Munții Bucegi și 123 cm în Munții Făgăraș, la peste 2000 m. Temperaturile maxime s-au încadrat între 19 grade la Mangalia și 28 de grade la Jimbolia, Calafat și Bechet; la ora 6 valorile termice erau cuprinse între 6 grade la Joseni și 17 grade la Șiria, Cotnari, Sulina, Sfântu Gheorghe-deltă și Gura Portiței. La sfârșitul intervalului, cu totul izolat s-a format ceață.

*Observație: de ieri dimineață de la ora 6 au fost în vigoare 14 mesaje de atenționare cod galben pentru fenomene meteorologice periculoase imediate, 5 emise de către SRPV Craiova, 5 la SRPV Timișoara, 2 de către SRPV Sibiu și 2 de către CNPM București pentru Muntenia.*

**LA BUCUREŞTI**

Vremea a fost frumoasă și relativ caldă pentru a doua decadă a lunii mai. Cerul a fost parțial noros spre seară și variabil la senin în restul timpului. Vântul a suflat slab și moderat, trecător cu rafale de până la 30...35 km/h. Temperatura maximă a fost de 26 de grade la Afumați și Băneasa și 27 de grade la Filaret; la ora 6 se înregistrau 9 grade la stația meteo Băneasa, 12 grade la Afumați și 13 grade la Filaret.

**3. Prognoza meteorologică în intervalul 24.05.2023, ora 09:00 –25.05.2023, ora 09:00**

**ÎN ŢARĂ**

Vremea va fi mai caldă decât în mod normal la această dată în cea mai mare parte a țării. Cerul va fi variabil, cu intervale în care va avea înnorări accentuate și se vor semnala averse și cu caracter torențial, descărcări electrice și intensificări de scurtă durată ale vântului la început în Banat, Crișana și Maramureș, iar după-amiaza și la munte și în Dobrogea și pe alocuri în celelalte zone. Noaptea ploile se vor semnala pe arii restrânse, cu o probabilitate mai mare în centru și sud. Izolat vor fi condiții pentru grindină, vijelii și cantități de apă de peste 15...20 l/mp. Temperaturile maxime se vor încadra între 21 și 29 de grade, iar cele minime între 7 și 17 grade. Dimineața, dar mai ales noaptea se va semnala ceață, îndeosebi în regiunile intracarpatice.

**LA BUCUREŞTI**

Vremea va fi mai caldă decât în mod normal la această dată, astfel că temperatura maximă se va situa în jurul valorii de 28 de grade, iar cea minimă va fi de 13...16 grade. Cerul va fi temporar noros, iar după-amiaza și noaptea vor fi posibile averse, descărcări electrice și intensificări de scurtă durată ale vântului.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 22.05.2023 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

Nu a fost înregistrată depășirea valorii limită zilnice pentru indicatorul particule în suspensie PM10. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 22.05.2023-23.05.2023 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele: - SC ACVACOM SRL Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- SC MIHPES SRL Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti.

DIRECȚIA COMUNICARE